b"\n_START_ARTICLE_\nCiutadans - Partit de la Ciutadania\n_START_SECTION_\nHist\xc3\xb2ria\n_START_PARAGRAPH_\nEl partit es va presentar per primera vegada a unes eleccions en les eleccions catalanes de l'any 2006 sota la denominaci\xc3\xb3 Ciutadans-Partido de la Ciudadan\xc3\xada per\xc3\xb2 els seus or\xc3\xadgens s\xc3\xb3n anteriors i es troben en la plataforma \xc2\xabCiutadans de Catalunya/Ciudadanos de Catalu\xc3\xb1a\xc2\xbb, una plataforma oposada al catalanisme creada el 2005.\n_START_SECTION_\nFundaci\xc3\xb3\n_START_PARAGRAPH_\nEl 7 de juny de 2005 es va presentar a Barcelona un manifest titulat \xc2\xabPer la creaci\xc3\xb3 d'un nou partit pol\xc3\xadtic a Catalunya\xc2\xbb, en el qual els firmants es comprometien a impulsar la constituci\xc3\xb3 d'una nova for\xc3\xa7a pol\xc3\xadtica d'\xc3\xa0mbit catal\xc3\xa0. El manifest va \xc3\xa9sser signat per F\xc3\xa9lix de Az\xc3\xbaa, Albert Boadella, Francesc de Carreras, Arcadi Espada, Teresa Gim\xc3\xa9nez Barbat, Ana Nu\xc3\xb1o, F\xc3\xa9lix Ovejero, F\xc3\xa9lix P\xc3\xa9rez Romera, Xavier Pericay, Pon\xc3\xa7 Puigdevall, Jos\xc3\xa9 Vicente Rodr\xc3\xadguez Mora, Ferran Toutain, Carlos Tr\xc3\xadas, Iv\xc3\xa1n Tubau i Horacio V\xc3\xa1zquez-Rial. Despr\xc3\xa9s de la presentaci\xc3\xb3 del manifest al Centre de Cultura Contempor\xc3\xa0nia de Barcelona, el 21 de juny de 2005; Ciutadans de Catalunya va anar estenent-se per Catalunya. El manifest tamb\xc3\xa9 es va presentar a Bilbao i a Madrid._NEWLINE_L'acte de presentaci\xc3\xb3 del proc\xc3\xa9s per constituir el nou partit va tenir lloc el 4 de mar\xc3\xa7 de 2006, al teatre T\xc3\xadvoli de Barcelona, amb la pres\xc3\xa8ncia i suport del fil\xc3\xb2sof Fernando Savater. L'esmentat proc\xc3\xa9s va culminar mesos despr\xc3\xa9s en un congr\xc3\xa9s fundacional celebrat al campus de Bellaterra els dies 8 i 9 de juliol del mateix any, on es va definir l'organitzaci\xc3\xb3 i estructura interna, es van elegir els \xc3\xb2rgans representatius, es va aprovar el cos ideol\xc3\xb2gic que defineix al nou partit, l'\xc3\xa0mbit d'actuaci\xc3\xb3 i el nou nom amb qu\xc3\xa8 es presentarien  a les eleccions al Parlament de Catalunya del dia 1 de novembre de 2006. Hi van participar tres-cents cinquanta delegats procedents de les aproximadament cinquanta agrupacions territorials i sectorials de l'organitzaci\xc3\xb3. D'all\xc3\xa0 va sortir escollir com a president Albert Rivera,  un advocat llavors de vint-i-sis anys, i com a secretari general Antonio Robles, ambd\xc3\xb3s al capdavant d'un Consell General format per trenta-cinc membres procedents de les diverses agrupacions territorials i sectorials, cap d'ells pol\xc3\xadtic professional. Nom\xc3\xa9s un dels fundadors de la plataforma original es va integrar en la direcci\xc3\xb3 del partit, Teresa Gim\xc3\xa9nez Barbat.\n_START_SECTION_\nEleccions al Parlament de Catalunya de 2006\n_START_PARAGRAPH_\nEl partit va intentar mobilitzar el vot de molts abstencionistes i desenganyats amb els cinc partits pol\xc3\xadtics amb representaci\xc3\xb3 al Parlament de Catalunya en la legislatura 2003-2006, Despr\xc3\xa9s de fixar-se com a estrat\xc3\xa8gia no realitzar cap pacte de govern amb partits catalanistes les seves expectatives per a les eleccions del 2006 estaven en superar la xifra de quatre o cinc diputats per\xc3\xb2 finalment van aconseguir tres representants. (Albert Rivera, Jos\xc3\xa9 Domingo Domingo i Antonio Robles), tots ells a la demarcaci\xc3\xb3 de Barcelona. En aquelles eleccions van tenir algun problema en la justificaci\xc3\xb3 d'ingressos de donacions privades i/o an\xc3\xb2nimes, segons constar en un informe de la Sindicatura de Comptes.\n_START_SECTION_\nExpansi\xc3\xb3 territorial\n_START_PARAGRAPH_\nEl partit t\xc3\xa9 previst \xc3\xa9sser un partit de car\xc3\xa0cter espanyol, implantat en totes les comunitats aut\xc3\xb2nomes del Regne d'Espanya. De fet, han estat nombrosos els cops que ha intentat una expansi\xc3\xb3 el territorial. El 20 d'octubre de 2007, a Palma, Albert Rivera afirm\xc3\xa0 que el partit s'estava implantant a les illes, per fer front al creixent catalanisme del govern de centreesquerra._NEWLINE_El partit va presentar llistes a les 52 circumscripcions espanyoles a les eleccions al Congr\xc3\xa9s dels Diputats del 2008, per\xc3\xb2 no va assolir representaci\xc3\xb3 a aquesta cambra. Ciutadans obtingu\xc3\xa9 46.313 vots a tot l'Estat (0,18%), sent els seus resultats significatius nom\xc3\xa9s a Catalunya, on van \xc3\xa9sser la sisena for\xc3\xa7a pol\xc3\xadtica amb 27.408 vots (un 0,74%) i van superar clarament Uni\xc3\xb3, Progr\xc3\xa9s i Democr\xc3\xa0cia; situaci\xc3\xb3 que es va produir a l'inrev\xc3\xa9s a la resta de l'Estat, on Ciutadans va quedar \xc3\xa0mpliament superada per UPyD.\n_START_SECTION_\nDespr\xc3\xa9s de les eleccions al Parlament Europeu de 2009\n_START_PARAGRAPH_\nUn cop van abandonar el partit Antonio Robles i Jos\xc3\xa9 Domingo, el primer marx\xc3\xa0 a Uni\xc3\xb3n, Progreso y Democracia abandonant el seu esc\xc3\xb3, cosa que no va fer Jos\xc3\xa9 Domingo qui va formar part del Grup Mixt. L'esc\xc3\xb3 d'Antonio Robles ha estat ocupat per Carmen de Rivera. Rere un proc\xc3\xa9s d'eleccions prim\xc3\xa0ries dins el partit, Albert Rivera ha estat confirmat com a Candidat a la presid\xc3\xa8ncia de la Generalitat de Catalunya per a les eleccions de 2010.\n_START_SECTION_\nEleccions al Parlament Europeu de 2014\n_START_PARAGRAPH_\nEl 2 de febrer de 2014, el Consell General va aprovar la participaci\xc3\xb3 en solitari de Ciutadans, sota la marca comuna per a tot Espanya de Moviment Ciutad\xc3\xa0, a les eleccions al Parlament Europeu de 2014. Despr\xc3\xa9s d'un proc\xc3\xa9s de prim\xc3\xa0ries per elegir els candidats, on van conc\xc3\xb3rrer un total de 27 persones, entre ells independents, van ser elegits Javier Nart, Joan Carles Girauta i Carolina Punset, una de les filles del divulgador Eduard Punset. L'acte de presentaci\xc3\xb3 de la candidatura va tenir lloc el 22 de mar\xc3\xa7 a l'Hotel Auditorium de Madrid davant m\xc3\xa9s de mil persones._NEWLINE_Despr\xc3\xa9s de les eleccions europees de 2014, el partit encap\xc3\xa7alat per Javier Nart va obtenir la representaci\xc3\xb3 de dos eurodiputats al Parlament Europeu. A Catalunya, el nombre de vots que va obtenir va ser molt inferior al de les eleccions anteriors (m\xc3\xa9s de 100.000), i el seu percentatge va baixar a un 6,28%.\n_START_SECTION_\nExpansi\xc3\xb3 estatal\n_START_PARAGRAPH_\nCom a part de la seva estrat\xc3\xa8gia d'implantaci\xc3\xb3 estatal, el partit va segellar aliances amb diversos partits menors. Les formacions Centro Democr\xc3\xa1tico Liberal, Uni\xc3\xb3n del Pueblo Salmantino, Partido Regionalista de Castilla y Le\xc3\xb3n, Ciudadanos Independientes de Sanl\xc3\xbacar, Ciudadanos por San Fernando, Alternativa Independiente Progresiva es van fusionar amb Ciutadans el 2014 i Ciudadanos Portuenses, Plataforma del Pueblo Soriano, Ciudadanos de Santa Cruz i Grupo Independiente Oropesino el 2015._NEWLINE_A m\xc3\xa9s, en aquest per\xc3\xadode, la incorporaci\xc3\xb3 de pol\xc3\xadtics procedents d'altres partits no ha estat exempta de pol\xc3\xa8miques. El 26 de novembre de 2014, dos regidors del Partit dels Socialistes de Catalunya de Sant Vicen\xc3\xa7 dels Horts van abandonar el seu c\xc3\xa0rrec i el seu partit \xc2\xabper les discrep\xc3\xa0ncies amb l'ambig\xc3\xbcitat del PSC al tema de la consulta independentista\xc2\xbb i es van passar a Ciutadans. Jos\xc3\xa9 Serna, coordinador de Ciutadans a Torrevieja, ha assegurat en 2015 que a les files de Ciutadans hi havia \xc2\xabinfiltrats del PP\xc2\xbb que pretenien \xc2\xabapartar\xc2\xbb de la direcci\xc3\xb3 del partit. Immediatament, Ciutadans va reaccionar cesant-lo i expulsant del partit. Miguel Cazorla Garrido, candidat de Ciutadans a l'alcaldia d'Almeria, va ser imputat al comen\xc3\xa7ament del 2015 per un presumpte delicte d'apropiaci\xc3\xb3 indeguda, pel que va haver de dimitir com a candidat, d'acord amb els estatuts del partit._NEWLINE_Tamb\xc3\xa9 va fitxar a destacats economistes com Manuel Conthe i Luis Garicano i al febrer de 2015 el partit va comen\xc3\xa7ar a realitzar compareixences a trav\xc3\xa9s de les quals van desgranar el seu programa econ\xc3\xb2mic._NEWLINE_L'estiu de 2015 es va fer p\xc3\xbablic que, per primera vegada des de la seva formaci\xc3\xb3, Albert Rivera no es presentaria com a candidat a les Eleccions al Parlament de Catalunya de 2015. Al seu lloc, ho va fer In\xc3\xa9s Arrimadas, qui va comen\xc3\xa7ar la campanya electoral amb l'objectiu d'esdevenir segona for\xc3\xa7a al parlament catal\xc3\xa0, davant del PP i del PSC, objectiu que va assolir, obtenint 25 escons al Parlament de Catalunya i un 17,9% dels vots.\n_START_SECTION_\nFinan\xc3\xa7ament\n_START_PARAGRAPH_\nEl 2015 els hackers Anonymous van revelar presumptament documents que proven que Declan James Ganley, Marina d'Or, Mercadona, Grupo Arturo i Omega Air finan\xc3\xa7aren al partit. Ciudadanos declar\xc3\xa0 que \xc3\xa9s fals._NEWLINE_El 2015 fou finan\xc3\xa7at amb un cr\xc3\xa8dit demanat a Banco Popular._NEWLINE_El 2017 el Tribunal de Comptes trob\xc3\xa0 irregularitats a la comptabilitat de diversos partits pol\xc3\xadtics, entre els quals Ciutadans."